[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 25.8.2010

COM(2010) 441 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με τη συνολική λειτουργία των επίσημων ελέγχων στα κράτη μέλη για την ασφάλεια των τροφίμων, την υγεία και την καλή διαβίωση των ζώων, καθώς και την υγεία των φυτών

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με τη συνολική λειτουργία των επίσημων ελέγχων στα κράτη μέλη για την ασφάλεια των τροφίμων, την υγεία και την καλή διαβίωση των ζώων, καθώς και την υγεία των φυτών

1. Ιστορικό

Σύμφωνα με το άρθρο 44 παράγραφος 1 του κανονισμού (ΕΚ) αριθ. 882/2004[1] («κανονισμός για τους ελέγχους στις ζωοτροφές και τα τρόφιμα») τα κράτη μέλη πρέπει να υποβάλλουν στην Επιτροπή, σε ετήσια βάση, έκθεση για την υλοποίηση των πολυετών εθνικών σχεδίων ελέγχου που καταρτίζουν σύμφωνα με το άρθρο 41 του κανονισμού. Σύμφωνα με τον εν λόγω κανονισμό, οι εκθέσεις αυτές πρέπει να περιέχουν:

α) στοιχεία για τις τροποποιήσεις οι οποίες έχουν επέλθει στα πολυετή εθνικά σχέδια ελέγχου που έχουν καταρτίσει, ώστε να ληφθούν υπόψη, μεταξύ άλλων, αλλαγές στη νομοθεσία, νέες μορφές κινδύνων, νέα επιστημονικά δεδομένα, τα συμπεράσματα των παλαιότερων ελέγχων·

β) τα αποτελέσματα των ελέγχων και εξετάσεων («audits») που πραγματοποιήθηκαν τον προηγούμενο χρόνο στο πλαίσιο του εθνικού σχεδίου ελέγχου·

γ) το είδος και τον αριθμό των περιπτώσεων μη συμμόρφωσης που διαπιστώθηκαν από τους ελέγχους·

δ) τις ενέργειες για την εξασφάλιση της αποτελεσματικής εφαρμογής του εθνικού σχεδίου ελέγχου, συμπεριλαμβανομένων μέτρων επιβολής και των αποτελεσμάτων τους.

Στο πλαίσιο αυτό, πρέπει επίσης να αναφέρονται συμπληρωματικές διατάξεις που περιέχονται στο άρθρο 7 του κανονισμού (ΕΚ) αριθ. 882/2004 σύμφωνα με τις οποίες τα κράτη μέλη πρέπει να εξασφαλίζουν υψηλό επίπεδο διαφάνειας στις ελεγκτικές δραστηριότητές τους.

Σύμφωνα με το άρθρο 44 παράγραφοι 4 και 6 του κανονισμού, η Επιτροπή πρέπει να καταρτίζει και να υποβάλει στο Ευρωπαϊκό Κοινοβούλιο και το Συμβούλιο ετήσια έκθεση για τη συνολική λειτουργία των ελέγχων στα κράτη μέλη λαμβάνοντας υπόψη της:

α) τις εκθέσεις που υπέβαλαν τα κράτη μέλη·

β) τους ελέγχους και τις επιθεωρήσεις της ΕΕ που διεξήχθησαν στα κράτη μέλη και

γ) κάθε άλλη χρήσιμη πληροφορία.

Στην έκθεση μπορούν να περιέχονται, ανάλογα με την περίπτωση, συστάσεις για ενδεχόμενες βελτιώσεις στα συστήματα επίσημων ελέγχων και εξέτασης («audits») των κρατών μελών, ειδικά ελεγκτικά μέτρα για συγκεκριμένους τομείς ή δραστηριότητες, ή συντονισμένα σχέδια με σκοπό την εξέταση ζητημάτων ιδιαίτερου ενδιαφέροντος.

Βασικός σκοπός της ετήσιας έκθεσης της Επιτροπής είναι η επισκόπηση των τρόπων με τους οποίους οι αρμόδιες αρχές των κρατών μελών διεξάγουν τους επίσημους ελέγχους για τη συμμόρφωση με τη νομοθεσία της ΕΕ για τα τρόφιμα (με την ευρύτερη έννοιά της, όχι μόνο για τα τρόφιμα και τις ζωοτροφές αλλά και για την υγεία και την καλή διαβίωση των ζώων και - σε κάποιο βαθμό - την υγεία των φυτών). Η Επιτροπή θεωρεί ότι οι εκθέσεις αυτές πρέπει να περιέχουν μερικούς βασικούς δείκτες για τις ελεγκτικές δραστηριότητες των κρατών μελών για όλη την τροφική αλυσίδα στους διάφορους τομείς, καθώς και για τα αποτελέσματα και τα συμπεράσματά τους.

Στην πρώτη αυτή έκθεση τέθηκαν ειδικότερα ως στόχοι οι εξής:

- να γίνει μια πρώτη διαλογή των στοιχείων και των πληροφοριών για τους επίσημους ελέγχους που διαθέτει η Επιτροπή, καθώς και να αναλυθούν τα στοιχεία και οι πληροφορίες που απορρέουν από την πρώτη δέσμη ετήσιων εκθέσεων που έχουν διαβιβάσει τα κράτη μέλη στην Επιτροπή σύμφωνα με το άρθρο 44 παράγραφος 1·

- να παρουσιαστούν ορισμένα αρχικά συμπεράσματα για τους τρόπους βελτίωσης του σημερινού συστήματος υποβολής εκθέσεων των κρατών μελών.

Η Επιτροπή προτίθεται να ξεκινήσει συζητήσεις με τα κράτη μέλη για τα θέματα που θίγονται στην παρούσα έκθεση και ειδικότερα για τον τρόπο εξορθολογισμού και εναρμόνισης της συλλογής και της διαχείρισης των στοιχείων από τους επίσημους ελέγχους. Η Επιτροπή προτίθεται, επίσης, να συνεξετάσει με τα κράτη μέλη την εφαρμογή του άρθρου 7 του κανονισμού (ΕΚ) αριθ. 882/2004 σχετικά με την ανάγκη επίτευξης υψηλού επιπέδου διαφάνειας στις ελεγκτικές δραστηριότητες των κρατών μελών. Στις συζητήσεις πρέπει να εξεταστεί, μεταξύ άλλων, πώς μπορούν ο εξορθολογισμός και η εναρμόνιση των ετήσιων εκθέσεων να βοηθήσουν τα κράτη μέλη να εξασφαλίσουν υψηλό επίπεδο διαφάνειας για τις ελεγκτικές τους δραστηριότητες, όπως απαιτείται από το άρθρο 7.

2. Ετήσιες εκθέσεις των κρατών μελών

Ο κανονισμός για τους ελέγχους στις ζωοτροφές και τα τρόφιμα άρχισε να εφαρμόζεται από την 1η Ιανουαρίου 2006. Τα κράτη μέλη καλούνται να υποβάλουν την πρώτη ετήσια έκθεση για τις ελεγκτικές δραστηριότητές τους του έτους 2007. Η προθεσμία για την υποβολή εξέπνευσε στις 1 Ιουλίου 2008. Όλα τα κράτη μέλη, πλην ενός, έστειλαν εκθέσεις.

Οι εκθέσεις παρελήφθησαν από την Επιτροπή στο δεύτερο εξάμηνο του 2008 και στις αρχές του 2009. Κάθε έκθεση αξιολογήθηκε βάσει έξι κύριων θεματικών αξόνων που ακολουθούν σε αδρές γραμμές τη δομή που προτείνεται στις (μη δεσμευτικές) κατευθυντήριες γραμμές που έχει καθορίσει η Επιτροπή στην απόφαση 2008/654/ΕΚ[2].

( Αποτελέσματα ελέγχων

( Ανάλυση της μη συμμόρφωσης

( Μέτρα σε περίπτωση μη συμμόρφωσης

( Εθνικό σύστημα εξέτασης των ελέγχων («audits»)

( Ενέργειες για τη βελτίωση της επίδοσης των ελεγκτικών αρχών

( Ενέργειες για τη βελτίωση της επίδοσης των υπευθύνων επιχειρήσεων τροφίμων

Η Επιτροπή αναγνωρίζει τις σημαντικές προσπάθειες που κατέβαλαν τα κράτη μέλη για την κατάρτιση της πρώτης ετήσιας έκθεσής τους δυνάμει του κανονισμού. Σε γενικές γραμμές, οι εκθέσεις παρείχαν τις πληροφορίες που ζητούσε ο κανονισμός. Ωστόσο, οι πληροφορίες αυτές διέφεραν σε πολύ μεγάλο βαθμό ως προς τη φύση τους, το βαθμό της λεπτομέρειας και την ποιότητα. Επιπλέον, πρόκειται για τις πρώτες εκθέσεις που υπέβαλαν τα κράτη μέλη δυνάμει των διατάξεων του άρθρου 44. Κατά συνέπεια, είναι περιορισμένη η συμβολή των πληροφοριών αυτών στην έκθεση της Επιτροπής για τη συνολική λειτουργία των επίσημων ελέγχων. Η κατάσταση αυτή πρέπει να εκτιμηθεί υπό το φως των πληροφοριών που έχουν ήδη συλλεχθεί κατά τη διάρκεια των ελέγχων που διεξήγε η ΕΕ δυνάμει του άρθρου 45 του κανονισμού (ΕΚ) αριθ. 882/2004, ή από άλλα στοιχεία που διαθέτει η Επιτροπή, για παράδειγμα τομεακές εκθέσεις που υπέβαλαν τα κράτη μέλη δυνάμει των διατάξεων της νομοθεσίας της ΕΕ.

Περίληψη των κυριότερων αποτελεσμάτων της ανάλυσης των εκθέσεων από την Επιτροπή παρατίθεται στη συνέχεια. Για τα περισσότερα κράτη μέλη, οι ετήσιες εκθέσεις ήταν προϊόντα σύνθεσης ή/και αναφορές σε εκθέσεις που είχαν ετοιμάσει οι διάφορες εθνικές αρχές που είναι αρμόδιες για τα τρόφιμα φυτικής προέλευσης, τα τρόφιμα ζωικής προέλευσης, τις ζωοτροφές, την υγεία των ζώων, την καλή διαβίωση των ζώων και την υγεία των φυτών — αν και δεν ακολουθούσαν πάντα την προσέγγιση που συνιστά η Επιτροπή στις κατευθυντήριες γραμμές της. Η ποιότητα των πληροφοριών διαφέρει σημαντικά ανάλογα με το ποια ελεγκτική αρχή είναι αρμόδια. Η περίληψη τονίζει επίσης τα σημεία στα οποία είναι δυνατές βελτιώσεις ώστε να ληφθούν υπόψη οι κατευθυντήριες γραμμές της Επιτροπής και πρέπει, συνεπώς, να εκτιμηθεί σ’αυτό το πλαίσιο.

Αποτελέσματα ελέγχων

Στις περισσότερες εκθέσεις δίνονται στοιχεία για τον αριθμό και το είδος των επιθεωρήσεων, των δειγματοληψιών και των αναλύσεων που πραγματοποιήθηκαν, αν και το επίπεδο της λεπτομέρειας, της σύνθεσης και της συνολικής ποιότητας διαφέρουν σε πολύ μεγάλο βαθμό. Συνήθως δίνονται πληροφορίες για τους ελέγχους ανάλογα με τον τομέα, το στάδιο παραγωγής ή τη νόσο/πηγή κινδύνου, αλλά δεν είναι σε όλες τις εκθέσεις το ίδιο λεπτομερείς και διαφέρει επίσης η δομή και η παρουσίαση των στοιχείων αυτών.

Ανάλυση της μη συμμόρφωσης

Δεν υπάρχουν, γενικά, πληροφορίες ή είναι ελλιπείς για το είδος και τον αριθμό των περιπτώσεων μη συμμόρφωσης.

Μέτρα σε περίπτωση μη συμμόρφωσης

Η αποτελεσματικότητα των μέτρων επιβολής σε βάθος χρόνου εξαρτάται από το εύρος και τη συνέπεια των διορθωτικών μέτρων και των μέσων επιβολής της νομοθεσίας που χρησιμοποιούνται για τις περιπτώσεις μη συμμόρφωσης – δηλαδή ποιες προειδοποιήσεις/συστάσεις απευθύνουν οι αρχές, ποια πρόστιμα επιβάλλουν, ποιους περιορισμούς μετακίνησης/κλεισίματα/καταστροφές προϊόντων διατάσσουν και σε ποια νομικά μέτρα καταφεύγουν. Συνολικά, οι πληροφορίες για το συγκεκριμένο θέμα ήταν περιορισμένες και, όπου υπήρχαν, διέφερε το εύρος και ο βαθμός της λεπτομέρειας.

Εθνικό σύστημα εξέτασης των ελέγχων («audits»)

Το άρθρο 4 παράγραφος 6 του κανονισμού προβλέπει σημαντική απαίτηση για τις αρχές των κρατών μελών όσον αφορά τον έλεγχο των ελεγκτικών τους δραστηριοτήτων ώστε να εξασφαλιστεί ότι αυτές συμμορφώνονται με τις απαιτήσεις του κανονισμού. Η Επιτροπή εξέδωσε το Σεπτέμβριο του 2006 κατευθυντήριες γραμμές για τον τρόπο με τον οποίο πρέπει να οργανώνονται τα συστήματα ελέγχου (απόφαση 2006/677/ΕΚ) της Επιτροπής[3]). Ο κανονισμός ορίζει ότι οι ετήσιες εκθέσεις των κρατών μελών πρέπει να αναφέρουν τα αποτελέσματα τέτοιου είδους ελέγχων που πραγματοποιήθηκαν τον προηγούμενο χρόνο. Εκτός από λίγες εξαιρέσεις, δόθηκαν ελλιπή στοιχεία για τέτοιου είδους ελέγχους. Πρέπει, ωστόσο, να αναγνωριστεί ότι πολλά κράτη μέλη βρίσκονταν στα πρώτα στάδια διαμόρφωσης τέτοιων συστημάτων ελέγχου όταν συνέτασσαν την έκθεσή τους για το 2007.

Ενέργειες για τη βελτίωση της επίδοσης των ελεγκτικών αρχών

Για τον εν λόγω θεματικό άξονα ζητήθηκε από τα κράτη μέλη να αναφέρουν τα μέτρα που έλαβαν το 2007 για τη βελτίωση της επίδοσης των ελεγκτικών αρχών. Εκτός από στοιχεία για την κατάρτιση και για διαδικασίες ρουτίνας, τα κράτη μέλη δεν ανέφεραν τίποτα σημαντικό, με λίγες και πάλι εξαιρέσεις.

Ενέργειες για τη βελτίωση της επίδοσης των υπευθύνων επιχειρήσεων τροφίμων

Για τον εν λόγω θεματικό άξονα, ζητήθηκε από τα κράτη μέλη να δώσουν στοιχεία για τα μέτρα (διαφήμιση, καθοδήγηση, κατάρτιση) που έλαβαν για τη βελτίωση της επίδοσης των διαφόρων συντελεστών της τροφικής αλυσίδας. Στην πράξη, πολύ λίγα στοιχεία δόθηκαν για τον εν λόγω θεματικό άξονα και ο βαθμός της λεπτομέρειας και το περιεχόμενο διέφεραν από το ένα κράτος μέλος στο άλλο.

3. Έλεγχοι και επιθεωρήσεις της Επιτροπής στα κράτη μέλη και επακόλουθες ενέργειες της Επιτροπής

Το Γραφείο Τροφίμων και Κτηνιατρικών Θεμάτων (ΓΤΚΘ) της Γενικής Διεύθυνσης Υγείας και Καταναλωτών διεξάγει ελέγχους και επιθεωρήσεις για να επαληθεύσει τη συμμόρφωση με τη νομοθεσία για τα τρόφιμα και τις ζωοτροφές, την υγεία και την καλή διαβίωση των ζώων, και την υγεία των φυτών, καθώς και για να επαληθεύσει ότι οι εθνικοί επίσημοι έλεγχοι στους τομείς αυτούς γίνονται σύμφωνα με τη νομοθεσία της ΕΕ.

Κάθε χρόνο το Γραφείο Τροφίμων και Κτηνιατρικών Θεμάτων καταρτίζει πρόγραμμα επιθεωρήσεων, επισημαίνοντας τους τομείς προτεραιότητας και τις χώρες στις οποίες προγραμματίζει επιθεωρήσεις. Το πρόγραμμα αυτό δημοσιεύεται στο δικτυακό τόπο της Γενικής Διεύθυνσης Υγείας κα Καταναλωτών[4]. Το πρόγραμμα επανεξετάζεται μετά την παρέλευση του πρώτου εξαμήνου για να διασφαλιστεί ο επίκαιρος και ανάλογος προς τους επιδιωκόμενους στόχους χαρακτήρας του. Ενδέχεται να χρειαστεί να προγραμματιστούν νέες επιθεωρήσεις, για παράδειγμα, για την αντιμετώπιση νέων κινδύνων όπως εστίες νόσων. Οι νέες επιθεωρήσεις αντικατοπτρίζονται στις τροποποιήσεις του προγράμματος επιθεωρήσεων.

Τα ευρήματα των ελέγχων και των επιθεωρήσεων παρατίθενται σε έκθεση μαζί με τα συμπεράσματα και τις συστάσεις για την αντιμετώπιση των αδυναμιών που διαπιστώθηκαν. Οι αρμόδιες αρχές της χώρας στην οποία πραγματοποιείται η επιθεώρηση έχουν τη δυνατότητα να σχολιάζουν τις εκθέσεις κατά τη φάση της σύνταξής τους. Το ΓΤΚΘ υποβάλλει συστάσεις στις αρχές της χώρας για την αντιμετώπιση των αδυναμιών που επισημαίνονται κατά τη διεξαγωγή των επιθεωρήσεων. Ζητείται, συνεπώς, από τις αρχές να υποβάλουν «σχέδιο δράσης» που περιγράφει πώς αντιμετωπίστηκαν ή πρόκειται να αντιμετωπιστούν οι συστάσεις. Στη συνέχεια, η Επιτροπή αξιολογεί το σχέδιο δράσης και συστηματικά παρακολουθεί την υλοποίηση των δράσεων μέσω δραστηριοτήτων παρακολούθησης της συνέχειας: αποστολές παρακολούθησης γενικής φύσης κατά τη διάρκεια των οποίων το ΓΤΚΘ και οι αρχές των κρατών μελών συνεδριάζουν για την επανεξέταση της προόδου που έχει συντελεστεί στο κράτος μέλος· επιθεωρήσεις ή έλεγχοι για την επιτόπου εξακρίβωση της συνέχειας στους τομείς που ενδιαφέρουν· αιτήματα για γραπτές εκθέσεις· και υψηλού επιπέδου διμερείς συναντήσεις για την αντιμετώπιση οριζόντιων ή επίμονων προβλημάτων.

Εάν το απαιτούν οι περιστάσεις, η Επιτροπή μπορεί να αναλάβει νομική δράση. Αυτή μπορεί να λάβει δύο μορφές: μέτρα έκτακτης ανάγκης ή διασφάλισης, δυνάμει της κατάλληλης νομικής βάσης[5], ή διαδικασία για παράβαση. Εάν από την επιθεώρηση διαπιστωθεί άμεση απειλή για την ανθρώπινη υγεία, την υγεία των ζώων ή την υγεία των φυτών, η Επιτροπή μπορεί να λάβει μέτρα έκτακτης ανάγκης ή διασφάλισης. Σ’ αυτά μπορεί να περιλαμβάνονται μέτρα για την αποτροπή της εμπορίας ή των εισαγωγών ζωοτροφών, τροφίμων, ζώων και φυτών ή άλλων τυχόν προϊόντων. Επιπροσθέτως, όταν η αρμόδια αρχή δεν λάβει ικανοποιητικά διορθωτικά μέτρα, η Επιτροπή μπορεί να ξεκινήσει τη διαδικασία για παράβαση κατά του οικείου κράτους μέλους.

Κατ’ αυτόν τον τρόπο, η Επιτροπή παρακολουθεί και επαληθεύει επιτόπου στα κράτη μέλη τη συμμόρφωσή τους με τη νομοθεσία για τις ζωοτροφές και τα τρόφιμα, την υγεία και την καλή διαβίωση των ζώων καθώς και την υγεία των φυτών και, όπου χρειάζεται, λαμβάνει μέτρα για την προστασία της ανθρώπινης υγείας, της υγείας των ζώων και των φυτών και/ή εξασφαλίζει τη συμμόρφωση με την εν λόγω νομοθεσία. Επιπροσθέτως, μέσω της δημοσίευσης των εκθέσεων επιθεώρησης και των σχεδίων δράσης των κρατών μελών, καθώς και μέσω δελτίων για κάθε χώρα που επικαιροποιούνται τακτικά, παρέχει στους συντελεστές και τους πολίτες τα πραγματικά στοιχεία για το πώς οι ελεγκτικές αρχές κάθε κράτους μέλους εκπληρώνουν το καθήκον τους να εξασφαλίζουν και, όπου είναι αναγκαίο, να επιβάλουν την ορθή εφαρμογή του νόμου στον συγκεκριμένο τομέα.

Συντάσσεται ετήσια έκθεση των δραστηριοτήτων αυτών, όπως απαιτείται από το άρθρο 45 παράγραφος 4 του κανονισμού για τους ελέγχους στις ζωοτροφές και τα τρόφιμα, η οποία και δημοσιεύεται. Στην έκθεση περιγράφονται αρκετά λεπτομερώς τα αποτελέσματα των ελέγχων και επιθεωρήσεων για το υπό εξέταση έτος. Οι εκθέσεις για τα έτη 2007 και 2008 υποβλήθηκαν στο Κοινοβούλιο και το Συμβούλιο και έχουν ήδη δημοσιευτεί. Βρίσκονται στη διάθεση του κοινού στον δικτυακό τόπο Europa[6]. Τα κυριότερα προβλήματα που εντοπίστηκαν στους ελέγχους και τις επιθεωρήσεις που διεξήχθησαν το υπό εξέταση έτος, καθώς και τα μέτρα που ελήφθησαν σε απάντηση των ελέγχων αυτών, περιέχονται στις εκθέσεις. Επιπλέον, το ΓΤΚΘ συντάσσει και άλλες εκθέσεις, όπως εκθέσεις γενικής επισκόπησης που συνοψίζουν τα αποτελέσματα σειράς επιθεωρήσεων σε διάφορα κράτη μέλη για το ίδιο θέμα.

Ειδικότερα όσον αφορά το 2007 (το έτος στο οποίο αναφέρονται οι εκθέσεις των κρατών μελών που μνημονεύονται στην παράγραφο 2 ανωτέρω), είχαν προγραμματιστεί 260 επιθεωρήσεις από το ΓΤΚΘ. Από αυτές ολοκληρώθηκαν οι 209, ενώ 63 αποσύρθηκαν από το πρόγραμμα για διάφορους λόγους και προστέθηκαν 43 νέες. Ο συνολικός αριθμός των επιθεωρήσεων που πραγματοποιήθηκαν ανέρχεται σε 252, από τις οποίες οι 159 έγιναν σε κράτη μέλη, οι 12 σε υποψήφιες χώρες[7] και οι 81 σε τρίτες χώρες[8]. Μια επιθεώρηση του ΓΤΚΘ μπορεί να καλύπτει πολλούς και διαφορετικούς στόχους. Κάθε στόχος κατατάσσεται σε μια από τις εξής τέσσερις κατηγορίες: ασφάλεια των τροφίμων, υγεία των ζώων, καλή διαβίωση των ζώων ή υγεία των φυτών. Βάσει αυτών, το 70% των στόχων επιθεώρησης το 2007 αφορούσε την ασφάλεια των τροφίμων. Πλην όμως, σύμφωνα με την προσέγγιση «από το αγρόκτημα στο πιάτο», πολλές επιθεωρήσεις που αφορούν την ασφάλεια των τροφίμων ασχολούνται και με την υγεία και την καλή διαβίωση των ζώων. Πλήρης κατάλογος των χωρών στις οποίες πραγματοποιήθηκαν επιθεωρήσεις το 2007 καθώς και το αντικείμενο των επιθεωρήσεων παρουσιάζονται στο παράρτημα 2 της έκθεσης του 2007.

Η φύση των περισσότερων ευρημάτων και συστάσεων που ακολούθησαν τις επιθεωρήσεις και τους ελέγχους που διεξήχθησαν το 2007 ήταν τέτοια που απαιτούσε τη διαδικασία παρακολούθησης της συνέχειας που περιγράφεται ανωτέρω. Από κανένα έλεγχο και καμία επιθεώρηση στα κράτη μέλη δεν εντοπίστηκε άμεση απειλή για τον καταναλωτή, την υγεία των ζώων ή των φυτών και, συνεπώς, δεν χρειάστηκε να λάβει η Επιτροπή μέτρα έκτακτης ανάγκης ή διασφάλισης. Ωστόσο, δεδομένου ότι η εφαρμογή της κείμενης νομοθεσίας βρίσκεται στα χέρια των αρμόδιων αρχών των κρατών μελών, σωρεία διορθωτικών μέτρων λαμβάνεται στο εθνικό επίπεδο. Τέσσερις επιθεωρήσεις εστιάστηκαν στην παρακολούθηση σοβαρότερων ελλείψεων στους ελέγχους που αφορούν διαδικασίες για παράβαση κατά κρατών μελών.

Λεπτομερέστερα στοιχεία για τα ευρήματα και τα μέτρα που ελήφθησαν το 2007 περιέχονται στην έκθεση που μπορεί να τηλεφορτωθεί από το δικτυακό τόπο Europa[9].

Τέλος, το 2007 το ΓΤΚΘ ξεκίνησε μια σειρά ελέγχων γενικής φύσης που προβλέπονται στο άρθρο 45 του κανονισμού για τους επίσημους ελέγχους στις ζωοτροφές και τα τρόφιμα. Η σειρά αυτή που καλύπτει όλα τα κράτη μέλη θα ολοκληρωθεί το 2011. Σκοπός των ελέγχων γενικής φύσης είναι να επαληθευτεί ότι οι επίσημοι έλεγχοι, συνολικά, πραγματοποιούνται σύμφωνα με τη νομοθεσία της ΕΕ και σύμφωνα με τα πολυετή εθνικά σχέδια ελέγχων[10]. Όταν θα ολοκληρωθεί και αυτή η σειρά, η Επιτροπή θα έχει διαμορφώσει μια γενική εικόνα για τη συνολική εφαρμογή των επίσημων ελέγχων στα κράτη μέλη.

4. Άλλες πηγές πληροφοριών για τους ελέγχους στα κράτη μέλη

Χρησιμοποιούνται και άλλα μέσα για την παροχή στην Επιτροπή πληροφοριών και δεδομένων για τη λειτουργία των εθνικών συστημάτων ελέγχου στα κράτη μέλη.

Εκθέσεις εξειδικευμένες ανά τομέα

Καθώς με τα χρόνια αυξάνεται ο όγκος της νομοθεσίας της ΕΕ για την ασφάλεια των τροφίμων, την υγεία και την καλή διαβίωση των ζώων και την υγεία των φυτών, αυξάνονται αντίστοιχα και οι απαιτήσεις που βαρύνουν τα κράτη μέλη για την υποβολή τακτικών εκθέσεων σχετικά με την εφαρμογή της νομοθεσίας. Οι εκθέσεις αυτές παρέχουν εκτενείς, μερικές φορές λεπτομερείς, πληροφορίες για τον τρόπο με τον οποίο λειτουργούν τα διάφορα συστήματα ελέγχου στα κράτη μέλη και για τα αποτελέσματα των ελέγχων αυτών. Παρέχουν επίσης πληροφορίες τις οποίες αξιοποιεί η Επιτροπή όταν αξιολογεί τον αντίκτυπο της υφιστάμενης νομοθεσίας ή όταν πρόκειται να επανεξετάσει εάν και πώς θα επικαιροποιήσει ή θα τροποποιήσει τη νομοθεσία αυτή.

Η παραγωγή των δεδομένων πάνω στα οποία βασίζονται οι εκθέσεις και η προετοιμασία των εκθέσεων, με τα διάφορα μορφότυπα και τις ποικίλες συχνότητες υποβολής για κάθε τομέα, δημιουργεί σημαντικό φόρτο εργασίας για τις εθνικές αρχές των κρατών μελών. Η Επιτροπή είναι, επίσης, υποχρεωμένη να αφιερώσει σημαντικούς πόρους στη μετάφραση και την ανάλυση των εκθέσεων.

Βάσει των εν λόγω εθνικών εκθέσεων, η Επιτροπή συντάσσει με τη σειρά της και δημοσιοποιεί αρκετές τομεακές εκθέσεις που αποτυπώνουν την πρόοδο που έχει συντελεστεί ως προς την εφαρμογή ορισμένων πτυχών της νομοθεσίας της ΕΕ που εφαρμόζεται στην τροφική αλυσίδα, συμπεριλαμβανομένων σε ορισμένες περιπτώσεις συγκεκριμένων στοιχείων για τους επίσημους ελέγχους και τα αποτελέσματά τους στους οικείους τομείς.

Μεταξύ των σημαντικότερων τομεακών εκθέσεων περιλαμβάνονται: η παρακολούθηση και οι δοκιμές στα μηρυκαστικά για την παρουσία της μεταδοτικής σπογγώδους εγκεφαλοπάθειας (ΜΣΕ), η συνοπτική έκθεση για τις τάσεις και την προέλευση των ζωονόσων, των ζωονοσογόνων παραγόντων και τις εστίες τροφιμογενών λοιμώξεων στην Ευρωπαϊκή Ένωση (έχει ανατεθεί στην Ευρωπαϊκή Αρχή για την Ασφάλεια των Τροφίμων), και η ετήσια έκθεση παρακολούθησης των καταλοίπων των φυτοφαρμάκων σε επίπεδο ΕΕ.

Κατάλογος με τις δημοσιοποιούμενες εκθέσεις περιέχεται στο παράρτημα της παρούσας έκθεσης.

Υποβολή εκθέσεων στη μόνιμη επιτροπή για την τροφική αλυσίδα και την υγεία των ζώων

Εκθέσεις για τη λειτουργία των ελέγχων υποβάλλονται, επίσης, από τα κράτη μέλη τακτικά στις συνεδριάσεις της μόνιμης επιτροπής για την τροφική αλυσίδα και την υγεία των ζώων. Μπορεί να είναι εκθέσεις ρουτίνας για την επίπτωση και τον έλεγχο των τροφιμογενών νόσων, των ασθενειών των ζώων ή των ασθενειών των φυτών· ή μπορεί να αφορούν πρόσφατες εστίες επιδημίας και τα έκτακτα μέτρα για την αντιμετώπισή τους. Αντιπροσωπεύουν άλλη μια σημαντική πηγή πληροφοριών για την Επιτροπή που τις χρησιμοποιεί για την αξιολόγηση της λειτουργίας των ελέγχων στα κράτη μέλη. Τα τελευταία χρόνια, η Επιτροπή έχει υιοθετήσει την πρακτική να δημοσιεύει τα στοιχεία αυτά στο δικτυακό της τόπο μαζί με τα πρακτικά των αντίστοιχων συνεδριάσεων.

Επίσης, σε ορισμένους τομείς η Επιτροπή συνθέτει τις εκθέσεις αυτές όπως τις λαμβάνει από τα κράτη μέλη και τις καθιστά διαθέσιμες μέσω των πρακτικών της μόνιμης επιτροπής[11].

Συστήματα ταχείας ειδοποίησης και άλλα μέσα υποβολής στοιχείων

Τα υφιστάμενα συστήματα ταχείας ειδοποίησης για την ασφάλεια των τροφίμων και των ζωοτροφών (RASFF), τις ασθένειες των ζώων (ADNS) και των φυτών (Europhyt) συνιστούν σημαντικά εργαλεία για την ταχεία αντιμετώπιση έκτακτων περιπτώσεων και αναδυόμενων κινδύνων και μια πηγή πληροφοριών για τον τρόπο εμφάνισης των κινδύνων και εκδήλωσης των νόσων εντός της τροφικής αλυσίδας. Τα στοιχεία που παρέχουν μπορεί να συνιστούν σημαντικό δείκτη αδυναμιών συμμόρφωσης σε σχέση με τα πρότυπα ασφαλείας. Τα αναλυτικά αποτελέσματα από αυτά τα συστήματα ειδοποίησης για θέματα ασφάλειας των τροφίμων και ασθενειών των ζώων συνοψίζονται κάθε χρόνο στις ετήσιες εκθέσεις για το RASFF[12] και το ADNS[13] που δημοσιεύονται στο δικτυακό τόπο της Επιτροπής. Η Επιτροπή προτίθεται να καταρτίζει από το 2010 και μετά παρόμοια έκθεση για τη λειτουργία του Europhyt, το σύστημα ειδοποίησης για τις ασθένειες των φυτών. Το TRACES, το σύστημα που επιτρέπει την ανταλλαγή πληροφοριών μεταξύ της Επιτροπής και των κρατών μελών για τους ελέγχους που διεξάγονται στα ζώα και τα ζωικά προϊόντα (για τα εγχώρια προϊόντα και τις εισαγωγές από τρίτες χώρες) είναι άλλη μια σημαντική πηγή στοιχείων, όχι μόνο για τον όγκο των μετακινήσεων των συγκεκριμένων προϊόντων αλλά και για τους επίσημους κτηνιατρικούς ελέγχους που διεξάγονται.

5. Συμπέρασμα

Η Επιτροπή διαμορφώνει την αξιολόγησή της για την αποτελεσματικότητα των συστημάτων ελέγχου στα κράτη μέλη βάσει των πληροφοριών και των στοιχείων που λαμβάνει από τα κράτη μέλη μέσω όλων των πηγών που αναφέρθηκαν ανωτέρω. Η Επιτροπή θεωρεί ότι, συνολικά, οι αδυναμίες που εντοπίστηκαν στους ελέγχους, ειδικότερα μέσα από τις επιθεωρήσεις του ΓΤΚΘ ή τις μεμονωμένες καταγγελίες, αντιμετωπίζονται ικανοποιητικά από τα κράτη μέλη. Όταν δεν συμβαίνει αυτό, η Επιτροπή λαμβάνει όλα τα μέτρα που έχει στη διάθεσή της για την εκπλήρωση των απαιτήσεων της νομοθεσίας της ΕΕ και στα μέτρα αυτά περιλαμβάνεται έως και η διαδικασία για παράβαση, όταν αυτό είναι αναγκαίο. Περίληψη των καταγγελιών που λαμβάνει και ερευνά η Επιτροπή στους τομείς της νομοθεσίας που αφορούν την τροφική αλυσίδα παρέχεται στην ετήσια έκθεση της Επιτροπής για την εφαρμογή της νομοθεσίας της ΕΕ[14].

Ωστόσο, από την ανασκόπηση των διαφόρων πηγών πληροφοριών που λαμβάνει η Επιτροπή για τη λειτουργία των ελέγχων στα κράτη μέλη φαίνεται ότι υπάρχουν ορισμένοι τομείς πιθανής βελτίωσης ως προς τη σύνθεση, τη μετάδοση και την ανάλυση των πληροφοριών για την εφαρμογή της νομοθεσίας για την τροφική αλυσίδα και, ειδικότερα, για τους επίσημους ελέγχους, όπου η παραγωγή και ο χειρισμός δεδομένων μπορούν να απλοποιηθούν και η παρουσίαση των δεδομένων να εναρμονιστεί και να γίνει πιο συναφής. Η διαθεσιμότητα προσπελάσιμων και συγκρίσιμων δεδομένων θα επιτρέψει στη συνέχεια στις εθνικές αρχές και στην Επιτροπή να λειτουργήσουν αποδοτικότερα ενώ, ταυτόχρονα, θα εγγυάται πλήρως στους πολίτες της ΕΕ ότι τα ελεγκτικά συστήματα είναι σφαιρικά, εύρωστα και αποτελεσματικά.

Συνεπώς, η Επιτροπή προτίθεται να εξετάσει, σε στενή συνεργασία με τα κράτη μέλη, τους τρόπους για να γίνει αποτελεσματικότερος και πιο εμπεριστατωμένος ο τρόπος με τον οποίο συλλέγονται, αναλύονται και παρουσιάζονται οι πληροφορίες σε επίπεδο ΕΕ, και συγκεκριμένα:

1. πώς οι απαιτήσεις για την υποβολή εκθέσεων που ισχύουν σήμερα για τα κράτη μέλη, δυνάμει της υφιστάμενης νομοθεσίας της ΕΕ, μπορούν να απλοποιηθούν και εναρμονιστούν, μεταξύ άλλων με την κατάργηση της υποβολής επικαλυπτόμενων και περιττών πληροφοριών, και με τη χρήση τυποποιημένων υποδειγμάτων υποβολής ποσοτικών στοιχείων ώστε να μειωθεί σημαντικά η απαίτηση για μετάφραση από τις διάφορες επίσημες γλώσσες·

2. πώς μπορούν να αξιοποιηθούν πλήρως οι σημαντικές δυνατότητες ηλεκτρονικής διαβίβασης και ανάλυσης δεδομένων μέσω της χρήσης του Διαδικτύου, ώστε να επιτευχθεί απλοποίηση και τυποποίηση και να μειωθεί η επιβάρυνση από την παραγωγή, τη συλλογή και τη μετάδοση στοιχείων σχετικών με τους ελέγχους, με κατάλληλη συνδρομή και βοήθεια από την Eurostat·

3. πώς θα βοηθηθούν τα κράτη μέλη από την απλοποίηση και την τυποποίηση των απαιτήσεων υποβολής στοιχείων, ώστε να ανταποκριθούν στην υποχρέωσή τους που απορρέει από το άρθρο 7 του κανονισμού για τους ελέγχους στις ζωοτροφές και τα τρόφιμα, βάσει της οποίας πρέπει να εξασφαλίζουν ότι οι δραστηριότητές τους διεξάγονται με «υψηλό βαθμό διαφάνειας» και, ειδικότερα, ότι το κοινό έχει πρόσβαση στις ελεγκτικές δραστηριότητες των αρμόδιων αρχών, καθώς και να εξασφαλίζουν επίσης την αποτελεσματικότητα των ελέγχων.

ΠΑΡΑΡΤΗΜΑ

ΚΑΤΑΛΟΓΟΣ ΔΗΜΟΣΙΕΥΜΕΝΩΝ ΤΟΜΕΑΚΩΝ ΕΚΘΕΣΕΩΝ ΤΗΣ ΕΠΙΤΡΟΠΗΣ ΓΙΑ ΤΗΝ ΕΦΑΡΜΟΓΗ ΤΗΣ ΝΟΜΟΘΕΣΙΑΣ ΤΗΣ ΕΕ ΣΤΟΥΣ ΤΟΜΕΙΣ ΤΗΣ ΑΣΦΑΛΕΙΑΣ ΤΩΝ ΤΡΟΦΙΜΩΝ, ΤΗΣ ΥΓΕΙΑΣ ΤΩΝ ΖΩΩΝ, ΤΗΣ ΚΑΛΗΣ ΔΙΑΒΙΩΣΗΣ ΤΩΝ ΖΩΩΝ ΚΑΙ ΤΗΣ ΥΓΕΙΑΣ ΤΩΝ ΦΥΤΩΝ

Έκθεση | Νoμική βάση | Δημοσίευση |

Ετήσια έκθεση για την παρακολούθηση και την πραγματοποίηση δοκιμών για τα μηρυκαστικά όσον αφορά την παρουσία μεταδοτικής σπογγώδους εγκεφαλοπάθειας (ΜΣΕ) στην ΕΕ | Άρθρο 6 παράγραφος 4 του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών | http://ec.europa.eu/food/food/biosafety/tse_bse/monitoring_annual_reports_en.htm |

Συνοπτική έκθεση της ΕΕ για τις τάσεις και τις πηγές των ζωονόσων, τους ζωονοσογόνους παράγοντες και τις εστίες τροφιμογενών λοιμώξεων στην Ευρωπαϊκή Ένωση | Άρθρο 9 παράγραφος 2 της οδηγίας 2003/99/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την παρακολούθηση των ζωονόσων και των ζωονοσογόνων παραγόντων, για την τροποποίηση της απόφασης 90/424/ΕΟΚ του Συμβουλίου και την κατάργηση της οδηγίας 92/117/ΕΟΚ του Συμβουλίου [Ανατίθεται στην ΕΑΑΤ, η οποία και την επεξεργάζεται σε συνεργασία με το Ευρωπαϊκό Κέντρο Πρόληψης και Ελέγχου Νόσων (ECDC)] | http://www.efsa.europa.eu/en/press/news/zoonoses100128.htm |

Ετήσια έκθεση του συστήματος έγκαιρης προειδοποίησης για τα τρόφιμα και τις ζωοτροφές (RASFF) | Άρθρο 50 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων | http://ec.europa.eu/food/food/rapidalert/rasff_publications_en.htm |

Ετήσια έκθεση παρακολούθησης των καταλοίπων φυτοφαρμάκων σε επίπεδο ΕΕ | Άρθρο 32 του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυσικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (Ανατίθεται στην ΕΕΑΤ) | http://ec.europa.eu/food/fvo/specialreports/pesticides_index_en.htm http://www.efsa.europa.eu/en/scdocs/doc/EFSA_2007_Annual_Report_Pesticide%20Residue_en.pdf |

Ετήσια έκθεση για την ακτινοβόληση των τροφίμων | Άρθρο 7 παράγραφος 3 της οδηγίας 1999/2/ΕΚ του Ευρωπαϊκού Κοινοβουλίου και του Συμβουλίου, της 22ας Φεβρουαρίου 1999, για την προσέγγιση των νομοθεσιών των κρατών μελών όσον αφορά τα τρόφιμα και τα συστατικά τροφίμων που έχουν υποστεί επεξεργασία με ιοντίζουσα ακτινοβολία | http://ec.europa.eu/food/food/biosafety/irradiation/index_en.htm // |

Έγγραφο εργασίας των υπηρεσιών της Επιτροπής σχετικά με την εφαρμογή των εθνικών σχεδίων παρακολούθησης των καταλοίπων στα κράτη μέλη | Άρθρο 8 της οδηγίας 96/23/ΕΚ του Συμβουλίου, της 29ης Απριλίου 1996, περί λήψεως μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και καταργήσεως των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ | http://ec.europa.eu/food/food/chemicalsafety/residues/control_en.htm |

Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την εφαρμογή του άρθρου 9 της οδηγίας 89/398/ΕΟΚ του Συμβουλίου για την προσέγγιση των νομοθεσιών των κρατών μελών σχετικά με τα τρόφιμα που προορίζονται για ειδική διατροφή | Άρθρο 9 της οδηγίας 89/398/ΕΟΚ του Συμβουλίου, της 3ης Μαΐου 1989, για την προσέγγιση των νομοθεσιών των κρατών μελών σχετικά με τα τρόφιμα που προορίζονται για ειδική διατροφή | http://ec.europa.eu/food/food/labellingnutrition/nutritional/foodstuff_particular_nutri_uses_en.htm |

Σύνοψη από την Επιτροπή των τριμηνιαίων εκθέσεων που υποβάλλουν τα κράτη μέλη για την εφαρμογή του προγράμματος για τη γρίπη των πτηνών στα πουλερικά και τα άγρια πτηνά, συμπεριλαμβανομένων όλων των θετικών και αρνητικών αποτελεσμάτων τόσο των ορολογικών όσο και των ιολογικών εξετάσεων που γίνονται στο πλαίσιο της επιτήρησης | Άρθρο 19 παράγραφος 1 στοιχείο δ) της απόφασης 2006/875/EΚ της Επιτροπής και άρθρο 9 παράγραφος 1 στοιχείο δ) της απόφασης 2006/876/EΚ της Επιτροπής για την έγκριση προγραμμάτων για την εκρίζωση και την επιτήρηση ασθενειών των ζώων, ορισμένων ΜΣΕ και για την πρόληψη ζωονόσων, τα οποία υποβλήθηκαν από τη Βουλγαρία και τη Ρουμανία για το έτος 2007 | Για τα πουλερικά: http://ec.europa.eu/food/animal/diseases/controlmeasures/avian/res_surv_wb_annual_07_en.pdf Για τα άγρια πτηνά: http://ec.europa.eu/food/animal/diseases/controlmeasures/avian/res_ai_surv_wildbirds_2007_en.pdf |

Ετήσια έκθεση με τα αποτελέσματα της εφαρμογής του προγράμματος επιτήρησης της γρίπης των πτηνών στα πουλερικά και τα άγρια πτηνά (Σύνοψη των αποτελεσμάτων επιτήρησης που υποβάλλουν ετησίως τα κράτη μέλη για τη γρίπη των πτηνών στα πουλερικά και τα άγρια πτηνά, η οποία καταρτίζεται από την Επιτροπή και το εργαστήριο αναφοράς της ΕΕ για τη γρίπη των πτηνών). | Άρθρο 19 παράγραφος 1 στοιχείο στ) της απόφασης 2006/875/EΚ της Επιτροπής και άρθρο 9 παράγραφος 1 στοιχείο στ) της απόφασης 2006/876/EΚ της Επιτροπής για την έγκριση προγραμμάτων για την εκρίζωση και την επιτήρηση ασθενειών των ζώων, ορισμένων ΜΣΕ και για την πρόληψη ζωονόσων, τα οποία υποβλήθηκαν από τη Βουλγαρία και τη Ρουμανία για το έτος 2007 | Για τα πουλερικά: http://ec.europa.eu/food/animal/diseases/controlmeasures/avian/res_surv_wb_annual_07_en.pdf Για τα άγρια πτηνά: http://ec.europa.eu/food/animal/diseases/controlmeasures/avian/res_ai_surv_wildbirds_2007_en.pdf |

Εκθέσεις από τις συνεδριάσεις υποομάδων εμπειρογνωμόνων (βρουκέλωση βοοειδών, βρουκέλωση αιγοπροβάτων, φυματίωση των βοοειδών και λύσσα) της ειδικής ομάδας έργου για την παρακολούθηση της εκρίζωσης των νόσων στα κράτη μέλη | Η ειδική ομάδα έργου δημιουργήθηκε το 2000 στο πλαίσιο των ενεργειών που προβλέπονται στο Λευκό Βιβλίο της Επιτροπής για την ασφάλεια των τροφίμων. | http://ec.europa.eu/food/animal/diseases/eradication/taskforce_en.htm |

Ετήσια έκθεση με τα στοιχεία που υποβάλλουν τα κράτη μέλη για τις εισαγωγές προϊόντων ζωικής προέλευσης για προσωπική κατανάλωση, στην οποία συνοψίζονται οι σχετικές πληροφορίες για τα μέτρα που ελήφθησαν για την προβολή και την επιβολή των κανόνων που θέτει ο κανονισμός και για τα αποτελέσματα των μέτρων αυτών | Άρθρο 7 παράγραφος 1 του κανονισμού (ΕΚ) αριθ. 206/2009/ΕΚ της Επιτροπής (με το οποίο καταργείται το άρθρο 5 παράγραφος 1 του κανονισμού (ΕΚ) αριθ. 745/2004 της Επιτροπής για θέσπιση μέτρων σε σχέση με τις εισαγωγές προϊόντων ζωικής προέλευσης για προσωπική κατανάλωση | http://ec.europa.eu/food/animal/animalproducts/personal_imports/sum_personal_imports_2005_2007_final.pdf |

Καλή διαβίωση των ζώων: κανονισμός για τη μεταφορά | Άρθρο 27 παράγραφος 2 του κανονισμού (ΕΚ) αριθ. 1/2005 του Συμβουλίου | http://ec.europa.eu/food/animal/welfare/transport/inspections_reports_reg_1_2005_en.htm |

[1] Κανονισμός (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (ΕΕ L 165 της 30.4.2004, σ. 1).

[2] Απόφαση 2008/654/EΚ της Επιτροπής, της 24ης Ιουλίου 2008, σχετικά με κατευθυντήριες γραμμές που θα βοηθήσουν τα κράτη μέλη στην κατάρτιση της ετήσιας έκθεσης για το ενιαίο ολοκληρωμένο πολυετές εθνικό σχέδιο ελέγχου που προβλέπεται στον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (ΕΕ L 214 της 9.8.2008, σ. 56).

[3] Απόφαση της Επιτροπής 2006/677/EΚ, της 29ης Σεπτεμβρίου 2006, για τον καθορισμό κατευθυντήριων γραμμών που προβλέπουν κριτήρια για τη διεξαγωγή των ελέγχων βάσει του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου για τη διενέργεια επίσημων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (ΕΕ L 278, 10.10.2006, σ. 15 και ΕΕ L 142M της 5.6.2007, σ. 259).

[4] http://ec.europa.eu/food/fvo/specialreports/index_en.htm

[5] Για παράδειγμα, αποφάσεις που έχουν ληφθεί σύμφωνα με το άρθρο 53 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ L 31 της 1.2.2002, σ. 1-24).

[6] http://ec.europa.eu/food/fvo/specialreports/index_en.htm

[7] Υποψήφιες χώρες είναι αυτές που είναι υποψήφιες για να γίνουν μέλη της ΕΕ στο μέλλον αλλά δεν έχουν ακόμη ξεκινήσει την επίσημη διαδικασία για προσχώρηση.

[8] Από τις 81 επιθεωρήσεις που πραγματοποιήθηκαν στις τρίτες χώρες το 2007, οι περισσότερες έγιναν στη Βραζιλία (7) και ακολουθούν η Αργεντινή, η Αυστραλία, ο Καναδάς, η Ισλανδία και η Ελβετία (με 3 επιθεωρήσεις σε καθεμία). Αντιθέτως, το 2006 η χώρα στην οποία πραγματοποιήθηκαν οι περισσότερες επιθεωρήσεις (5) ήταν η Κίνα και ακολουθούν η Βραζιλία (4), η Νορβηγία (3) και η Ταϊλάνδη (3).

[9] http://ec.europa.eu/food/fvo/annualreports/ann_rep_2007_en.pdf

[10] Το αντικείμενο των ελέγχων αυτών περιλαμβάνει άλλες συναφείς πτυχές της νομοθεσίας για τα τρόφιμα όπως η επισήμανση, τα βιολογικά τρόφιμα, τα τρόφιμα που προστατεύονται με γεωγραφική ένδειξη κ.λπ.

[11] http://ec.europa.eu/food/committees/regulatory/index_en.htm

[12] http://ec.europa.eu/food/food/rapidalert/rasff_publications_en.htm

[13] http://ec.europa.eu/food/animal/diseases/adns/index_en.htm

[14] http://ec.europa.eu/community_law/infringements/infringements_annual_report_en.htm